1. I henhold til traktaten om oprettelse af Det Europæiske Fællesskab har Den Europæiske Revisionsret beføjelse til at revidere Den Europæiske Udviklingsfonds transaktioner. Revisionsretten skal afgive en erklæring til Europa-Parlamentet og Rådet om regnskabernes rigtighed og de underliggende transaktioners lovlighed og formelle rigtighed. I særberetningen til underbygning af denne revisionserklæring redegøres for alle resultaterne af revisionen af 6. og 7. EUF vedrørende regnskabsåret 1995 udført inden for rammerne af dette mandat.

2. Retten har revideret balancen og regnskaberne for 6. og 7. EUF for regnskabsåret 1995, der er offentliggjort i form af en meddelelse til Revisionsretten, Europa-Parlamentet og Rådet fra Kommissionen, SEK(96) 989 endelig udg. af 31. maj 1996. Disse regnskaber viser dels regnskabsårets transaktioner, dels oversigter over kumulerede udgifter og indtægter registreret siden 6. hhv. 7. EUF's ikrafttrædelse.

3. Revisionserklæringen er en erklæring om regnskaberne som helhed og forbundet med visse begrænsninger, navnlig med hensyn til dækningen af forvaltningens kvalitet eller påvisningen af forsætlige ulovligheder. Læseren henvises i denne forbindelse til Rettens særberetning om aktiviteterne i forbindelse med det almindelige budget for regnskabsåret 1995 (jf. punkt 1.9-1.14).

4. Retten har udført sit arbejde i henhold til revisionsprincipper, der er almindeligt anerkendte på internationalt plan, for så vidt de finder anvendelse i fællesskabssammenhæng. Læseren henvises til Rettens særberetning om aktiviteterne i forbindelse med det almindelige budget for regnskabsåret 1994, eftersom der er fulgt samme revisionsprincipper og revisionsmetode ved revisionen af EUF.

Regnskabernes rigtighed

5. Uanset de forbedringer, Kommissionen har gennemført, indvirker det stadig i væsentlig grad på regnskaberne, at bestemte regnskabsmetoder og -praksis ikke er hensigtsmæssige:

a) Retten anslår beløbet for de uafviklede primære forpligtelser, som ikke længere svarer til den faktiske økonomiske stilling for transaktionerne pr. udgangen af regnskabsåret 1995, til 197 mio. ECU, eller til ca. 3,6 % af de 5 449 mio. ECU, de uafviklede forpligtelser er registreret med.

b) Af de 29 mio. ECU, der er registreret som forskud til stipendier og faglig bistand, er 18,3 mio. ECU ikke aktiver, men udgifter, der endnu ikke er kontrolleret.

c) Regnskabssystemet giver endnu ikke et overblik over stillingen for andre former for forskud, navnlig i forbindelse med strukturtilpasningsstøtte, programoverslag og kontrakter om bygge- og anlægsarbejder, tjenesteydelser og leverancer. Sådanne forskud er stadig registreret i regnskaberne som endelige betalinger.

d) Det saldobeløb, der er opført på balancen for endnu ikke kontrollerede udgifter, omfatter elementer, der afviger fra almindelige betalinger, som endnu ikke er regnskabsført ved regnskabsårets udgang. Disse elementer andrager i alt 13 mio. ECU, hvoraf 8 mio. ECU har kunnet kontrolleres efter datoen for regnskabsafslutningen.

e) Ikke-korrigerede posteringsfejl og regnefejl ved regnskabsafslutningen svarende til i alt 0,17 mio. ECU indvirker på vurderingen af de uudnyttede restbeløb vedrørende én primær og én sekundær forpligtelse. Retten har på grundlag af stikprøvekontrollen anslået den mest sandsynlige værdi af de betalinger vedrørende regnskabsåret, som sådanne posteringsfejl indvirker på, til 17,7 mio. ECU. Retten har ikke konstateret fejl af denne art i forbindelse med regnskabsårets forpligtelser.

f) I regnskabet over den likvide beholdning figurerer 2,9 mio. ECU, men det er tvivlsomt, om de er disponible, ligesom det er tvivlsomt, om 213,2 mio. ECU i omsætningsværdipapirer og renter, som ikke fremgår af de finansielle oversigter, er disponible.

De underliggende transaktioners lovlighed og formelle rigtighed

6. Det mest sandsynlige beløb for substansfejl, der indvirker på lovligheden og den formelle rigtighed af regnskabsårets betalinger, anslås til 32,6 mio. ECU (2,1 % af de samlede betalinger). Dette ekstrapolerede beløb underbygges af, at påviste fejl andrager 6,5 mio. ECU (0,4 % af de samlede betalinger):

a) Fejl i beregningen af de beløb, der er udbetalt til kontrahenter, andrager 2,5 mio. ECU.

b) Der er indgået forpligtelse og afholdt betaling for 4 mio. ECU i supplerende strukturtilpasningsstøtte, selv om modtagerlandet ikke længere var støtteberettiget.

7. I øvrigt omfatter endnu ikke kontrollerede udgifter 6 mio. ECU vedrørende transaktioner, som ikke er underbygget af dokumentation.

8. Hvad angår regnskabsårets forpligtelser, andrager kendte substansfejl, der indvirker på lovligheden/den formelle rigtighed, i alt 4 mio. ECU eller 0,2 % af regnskabsårets samlede forpligtelser.

9. Den kendte værdi af regnskabsårets betalinger, der er påvirket af formelle fejl, som indvirker på lovligheden/den formelle rigtighed, andrager 323,3 mio. ECU:

a) En udgift på 4 mio. ECU vedrørende strukturtilpasningsstøtte er blevet anvist til betaling uden den ansvarlige kommissærs godkendelse.

b) Konditionaliteten i finansieringsaftalerne er blevet fortolket sådan, at det ikke med sikkerhed kan fastslås, at det var berettiget at afholde 87 mio. ECU i betalinger til strukturtilpasningsfaciliteten.

c) De bilag, Kommissionen har til rådighed, er ikke fyldestgørende nok til, at det kan fastslås, at det beløb på 3,6 mio. ECU, som EIB har beregnet og Kommissionen bogført i rentegodtgørelsesbetalinger, er berettiget.

d) 18 Stabex-betalinger, der tilsammen andrager 216 mio. ECU, er ikke afholdt i overensstemmelse med de gældende regler. Der er udbetalt 163,4 mio. ECU, uden at modtagerstaten har indsendt nogen rapport om udnyttelsen af de overførte midler. Der er udbetalt 75 mio. ECU, uden at der forinden var indsendt tilbundsgående analyser, og 31,1 mio. ECU, hvor der forelå sådanne analyser, som imidlertid var utilstrækkelige. Endvidere var der i forbindelse med betalinger for 101,5 mio. ECU ikke tilstrækkelig dokumentation for nedsættelsen af overførselsgrundlaget.

e) Der er afholdt betalinger for 12,2 mio. ECU, hvor betalingsbetingelser eller gennemførelsesfrister i henhold til gældende regler eller kontrakter ikke var overholdt. I forbindelse med en betaling på 0,5 mio. ECU har Retten ikke kunnet få fyldestgørende dokumentation for, at de fakturerede prisændringer var berettigede.

10. Den kendte værdi af regnskabsårets forpligtelser, der er påvirket af formelle fejl, der indvirker på lovligheden/den formelle rigtighed, andrager 87,2 mio. ECU:

a) I et tilfælde er der over de nationale vejledende programmer finansieret supplerende strukturtilpasningsstøtte for 9 mio. ECU efter en procedure, der er forbeholdt traditionelle udviklingsprojekter. I to andre tilfælde, hvor EUF-Udvalget ikke blev tilstrækkeligt orienteret, er der ydet støtte på i alt 26,6 mio. ECU. I et tilfælde er der indgået forpligtelse for 9,2 mio. ECU, før de nødvendige bevillinger var disponible.

b) Den dokumentation Kommissionen ligger inde med, er ikke så fyldestgørende, at det kan fastslås, at de samlede rentegodtgørelsesforpligtelser på 37 mio. ECU, EIB har beregnet og Kommissionen bogført, er berettigede.

c) I forbindelse med en Stabex-forpligtelse på 5,5 mio. ECU kan Retten ikke på grundlag af dokumentationen med sikkerhed fastslå, at nedsættelsen af overførselsgrundlaget er berettiget.

11. Revisionen har givet Retten rimelig sikkerhed for, at årsregnskaberne for regnskabsåret, der afsluttedes den 31. december 1995, er korrekte, dog med forbehold af de forhold, der er sammenfattet i punkt 5. Disse forhold viser, at redegørelsen for EUF's finansielle stilling, især hvad angår de midler, der er disponible til andre formål, stadig kan forbedres, og at der bør gøres en indsats på dette område.

12. Retten har også fået rimelig sikkerhed for, at de transaktioner, der ligger til grund for regnskabsårets indtægter, forpligtelser og betalinger, er lovlige og formelt rigtige, dog med forbehold af de forhold, der er sammenfattet i punkt 6-10. De formelle fejl, Retten har påpeget på områderne Stabex, strukturtilpasning og foranstaltninger forvaltet af EIB, skyldes hovedsageligt, at retsgrundlaget til tider ikke er tilpasset de faktiske forhold og de vilkår, hvorunder der skal træffes beslutninger.

28.10.1996

Bernhard Friedmann Formand

Den Europæiske Revisionsret 12, rue Alcide De Gasperi, L-1615 Luxembourg

Vedlagte særberetning indeholder detaljerede kommentarer til denne revisionserklæring.